KOOSTÖÖKOKKULEPE nr 5.2-9/6187-1


Sotsiaalkindlustusamet (edaspidi SKA), registrikood 70001975, asukohaga Paldiski mnt 80, 15092, Tallinn, Harju maakond, mida esindab põhimääruse alusel peadirektor Maret Maripuu
ja
AS Hoolekandeteenused (edaspidi AS HKT), registrikood 10399457, asukohaga Merimetsa tee 1, 10614, Tallinn, Harju maakond, mida esindab juhatuse liige Ragnar Vaiknemets


edaspidi pool või koos pooled, sõlmivad käesoleva koostöökokkuleppe (edaspidi koostöölepe) alljärgnevas:

1. 	Koostööleppe eesmärk
1.1	Käesolev koostöölepe sõlmitakse SKA ja AS HKT vahel eesmärgiga rajada eelistatuna Harjumaale uus ööpäevaringne erihoolekandeteenuse püsiv üksus ning hakata selles üksuses osutama teenust äärmusliku kahjustava käitumisega autismispektrihäirega inimestele (edaspidi ÖEaut teenus). Pooled on ühiselt kokku leppinud, et uues üksuses osutatava teenuse rahastamine toimub AS HKT 20 kogukonnas elamise teenuse teenuskoha ja 6 ööpäevaringse erihooldusteenuse teenuskoha vähendamise arvelt. 
1.2    Pooled lähtuvad põhimõttest, et alates 01.09.2026 ei täida SKA punktis 1.1 nimetatud mahus vabu AS HKT teenuskohti.   
1.3 	Pooled kinnitavad, et eesmärgiks on tagada loodava teenuseüksuse jätkusuutlik toimimine ning võimalusel selle maksimaalne kasutus, arvestades sihtrühma ja nende lähedaste vajadusi.
1.4 	Pooled lähtuvad kokkuleppes Sotsiaalministeeriumi 22 juuli 2026 kinnitusest, et määruses nr 65 „Erihoolekandeteenuste rahastamine“  kehtestatakse ÖEaut teenusele uus maksimaalne maksumus alates 01.09.2026.

2. 	Poolte kohustused
Koostööleppega kohustuvad pooled teostama koostööleppe täitmiseks vajalikke kokkulepitud toiminguid, lähtudes koostööleppe eesmärkidest.
2.1 	Koostööleppe eesmärgi saavutamiseks AS HKT: 
2.1.1	kinnitab valmisolekut luua 6 ÖEaut teenuskohta, arvestades riiklikku vajadust laiendada sihtrühmale suunatud teenuskohtade kättesaadavust; 
2.1.2 	informeerib SKA-d kirjalikult 20-st kogukonnas elamise teenuse ja 6-st ööpäevaringsest erihooldusteenuse teenuskohast tegevuskoha täpsusega, mida plaanitakse vähendada 6 ÖEaut teenuskoha loomiseks;
2.1.3 	alustab sobiva olemasoleva teenuseüksuse kohandamist äärmusliku kahjustava käitumisega autismispektrihäirega inimestele teenuse osutamiseks esimesel võimalusel pärast koostööleppe sõlmimist;
2.1.4 	teeb vajalikud investeeringud teenuse käivitamiseks omavahenditest ja vajadusel laenurahastuse abil;
2.1.5 	informeerib SKA-d kirjalikult teenuseüksuse valmimise esialgsest ajakavast hiljemalt 01.09.2026.a ning teenuseüksuste valmimise lõplikust ajakavast hiljemalt 30.10.2026.a.
2.1.6  	kinnitab, et hiljemalt 01.12.2026  alustatakse rajatavas teenuseüksuses teenuse osutamist kuuele äärmusliku kahjustava käitumisega autismispektrihäirega inimesele, kes on teenusele suunatud SKA poolt väljastatud suunamisotsusega. 
2.1.7 	kohustub rajama teenuseüksuse vastavuses kehtivate õigusaktide ja kvaliteedinõuetega, tagama piisava arvu teenuse osutamiseks vajaliku ettevalmistusega personali ning hoidma SKA-d regulaarselt kursis teenusega alustamise edenemisega; 
2.1.8  	tagab teenusega alustamise ajaks vajaliku tegevusloa olemasolu või selle muutmise.
2.2 	SKA kohustub tegema teenuse arendamisel sisulist koostööd ning suunama teenusele sobivad isikud pärast teenuse käivitamist, lähtudes tegelikust vajadusest, kehtivast õiguslikust raamistikust ning AS HKT poolt antud sisendist loodava teenuseüksuse osas.
2.3 	SKA kohustub tegema Sotsiaalministeeriumile ettepaneku tõsta ÖEaut teenuse hinda 700 eurot alates 01.09.2026. Ettepaneku esitamine ei tähenda kohustust tagada hinnamuudatuse kehtestamine ega selle jõustumine.
2.4 	Koostööleppe pool kohustub teist poolt informeerima kõikidest olulistest asjaoludest, mis võivad mõjutada või takistada koostööleppes sätestatud kohustuste täitmist, õiguste realiseerimist või eesmärkide saavutamist.

3. 	Poolte kinnitused ja muud kokkulepped 
3.1 	Käesolev koostöölepe täpsustab poolte koostööd uue teenuseüksuse käivitamisel ning loob aluse AS HKT poolt investeeringu tegemiseks.
3.2 	Pooled kinnitavad, et ÖEaut teenuse osutamine toimub poolte vahel juba kehtiva erihoolekandeteenuse osutamise lepingu alusel ning käesoleva kokkuleppe raames ei sõlmita eraldi teenuse osutamise lepingut ega fikseerita eraldi teenusmahtu. 
3.3  Pooled kinnitavad, et teevad teenuse laiendamisel sisulist koostööd tagamaks teenust vajavatele inimestele kvaliteetne ning turvaline teenus.

4. 	Volitatud esindajad ja teadete edastamine 
4.1 	SKA volitatud esindajaks koostööleppe täitmisega seotud küsimustes on erihoolekande ja rehabilitatsiooni talituse juhtaja Lagle Kalberg või teda asendav isik. 
4.2 	AS HKT volitatud esindajaks koostööleppe täitmisega seotud küsimustes on AS Hoolekandeteenused juhatuse liige Ragnar Vaiknemets või teda asendav isik. 
4.3 	Lepinguga seotud teated peavad olema kirjalikku taasesitamist võimaldavas vormis (e-post), välja arvatud juhtudel, kui sellised teated on informatiivsed ning mille edastamisel teisele poolele ei ole õiguslikke tagajärgi. Informatiivset teadet võib edastada telefoni teel. 

5. 	Koostööleppe kehtivus 
5.1 	Koostöölepe jõustub selle sõlmimisest ning kehtib kuni punktis 1 toodud koostööleppe eesmärkide saavutamiseni või poolte kokkuleppel lõpetamiseni. 
5.2 	Koostöölepet võib muuta või lõpetada poolte kirjalikul kokkuleppel. Kõik kokkuleppe muudatused tehakse kirjalikult ning võimalikud erimeelsused lahendatakse eelkõige läbirääkimiste teel.
5.3. 	Koostööleppe lõppemisel ei teki pooltel teineteise suhtes rahalisi nõudeid, välja arvatud juhul, kui pooled on kirjalikult kokku leppinud teisiti.




(allkirjastatud digitaalselt)					(allkirjastatud digitaalselt)

Maret Maripuu							Ragnar Vaiknemets
peadirektor

